Напомена :

зав. бр.Правилника 609 / 30.07.2014.

зав. бр. Одлуке о доношењу Правилника 608/30.07.2014.

На основу члана 34. Статута Народне библиотеке ,, Радислав Никчевић“ у Јагодини, у вези са чл.179. Закона о раду РС (Сл. гласник РС 24/05, 61/05,54/09, 32/13 и 75/14), директор Весна Црнковић, дана 30.07.2014. године, доноси

П Р А В И Л Н И К

о дисциплини, правилима понашања и радним обавезама запослених

Члан 1.

Овим Правилником се регулишу: правила дисциплине и понашања запослених, радне обавезе запослених,као и поступак отказа уговора од стране послодавца у случају повреде радних обавеза, непоштовања радне дисциплине од стране запослених, као и мере које изриче послодавац (у даљем тексту:послодавац- директор установе), ток поступка код отказа уговора о раду и изрицања мера (претходно упозорење и редован поступак), застарелост за вођење поступка , привремено удаљење са рада (са делимичном накнадом зараде и без накнаде зараде )и сл.

На све односе, поступке , мере и активности које нису у потпуности или делимично прецизиране овим Правилником, директно се примењују одредбе Закона о раду РС и подзаконских аката из исте области (правилник о раду, колективни уговори и сл.), који нису у супротности са њим.

Члан 2.

Запослени је дужан да поштује дисциплину и правила понашања предвиђена овим Правилником и да савесно и одговорно обавља послове на којима ради, поштује организацију рада и пословања код послодавца.

Отказ од стране послодавца због повреде радне обавезе и непоштовања радне дисциплине од стране запосленог

Члан 3.

Директор установе може да откаже уговор о раду запосленом који својом кривицом учини повреду радне обавезе, и то:

ако несавесно или немарно извршава радне обавезе;

ако злоупотреби положај или прекорачи овлашћења;

ако нецелисходно и неодговорно користи средства рада;

ако не користи или ненаменски користи обезбеђена средства или опрему за личну заштиту на раду;

ако учини другу повреду радне обавезе утврђену уговором раду.

Директор установе може да откаже уговор о раду запосленом који не поштује радну дисциплину, и то:

ако неоправдано одбије да обавља послове и извршава налоге послодавца у складу са законом;

ако не достави потврду о привременој спречености за рад;

ако злоупотреби право на одсуство због привремене спречености за рад;

због доласка на рад под дејством алкохола или других опојних средстава, односно употребе алкохола или других опојних средстава у току радног времена, које има или може да има утицај на обављање посла;

ако његово понашање представља радњу извршења кривичног дела учињеног на раду и у вези са радом, независно од тога да ли је против запосленог покренут кривични поступак за кривично дело;

ако је дао нетачне податке који су били одлучујући за заснивање радног односа;

ако запослени који ради на пословима са повећаним ризиком, на којима је као посебан услов за рад утврђена посебна здравствена способност, одбије да буде подвргнут оцени здравствене способности;

ако неоправдано касни на посао и не поштује распоред дневног одмора;

ако се недолично понаша према осталим запосленима и пословним партнерима.

Одбијање запосленог да се одазове на позив послодавца да изврши одговарајућу анализу ради утврђивања околности из става 2. тачке 3) и 4) овог члана, сматра се непоштовањем радне дисциплине у смислу става 2. овог члана.

МЕРЕ за непоштовање радне дисциплине, односно

повреду радних обавеза

Члан 4.

Ако послодавац – директор установе сматра да постоје олакшавајуће околности , или да повреда радне обавезе, односно непоштовање радне дисциплине у смислу члана 3. ст 1. и 2. овог Правилника , није такве природе да запосленом треба да престане радни однос, уместо отказа уговора о раду, послодавац може да изрекне једну од следећих мера:

1) привремено удаљење са рада без накнаде зараде, у трајању од једног до 15 радних дана;

2) новчану казну у висини до 20% основне зараде запосленог за месец у коме је новчана казна изречена, у трајању до три месеца, која се извршава обуставом од зараде, на основу решења послодавца о изреченој мери;

3) опомену са најавом отказа у којој се наводи да ће послодавац запосленом отказати уговор о раду без поновног упозорења, ако у наредном року од шест месеци учини исту повреду радне обавезе или непоштовање радне дисциплине.

Упозорење и обавештење од стране послодавца- претходни поступак

Члан 5.

Директор установе је дужан да пре отказа уговора о раду у случају из члана 3. ст. 1. и 2. овог Правилника, запосленог писаним путем упозори на постојање разлога за отказ уговора о раду и да му остави рок од најмање осам дана од дана достављања упозорења да се изјасни на наводе из упозорења.

Запослени уз изјашњење из става 1. овог члана може да приложи мишљење синдиката чији је члан у року утврђеном у ставу 1. овог члана, а послодавац је дужан да га размотри.

У упозорењу из става1. овог члана, послодавац је дужан да наведе основ за давање отказа, чињенице и доказе који указују на то да су се стекли услови за отказ и рок за давање одговора на упозорење.

Члан 6.

Оправданим разлогом за отказ уговора о раду, у смислу овог Правилника и члана 179. Закона о раду РС , не сматра се:

1) привремена спреченост за рад услед болести, несреће на раду или професионалног обољења;

2) коришћење породиљског одсуства, одсуства са рада ради неге детета и одсуства са рада ради посебне неге детета;

3) одслужење или дослужење војног рока;

4) чланство у политичкој организацији, синдикату, пол, језик, национална припадност, социјално порекло, вероисповест, политичко или друго уверење или неко друго лично својство запосленог;

5) деловање у својству представника запослених, у складу са овим законом;

6) обраћање запосленог синдикату или органима надлежним за заштиту права из радног односа у складу са законом, општим актом и уговором о раду.

Поступак у случају отказа

Рок застарелости

Члан 7.

Отказ уговора о раду из члана 3.став 1.и 2. овог Правилника (чл. 179. став 2. и 3. Закона о раду РС) директор установе може дати запосленом у року од шест месеци од дана сазнања за чињенице које су основ за давање отказа, односно у року од годину дана од дана наступања чињеница које су основ за давање отказа.

Достављање акта о отказу уговора о раду

Члан 8.

Уговор о раду отказује се решењем, у писаном облику, и обавезно садржи образложење и поуку о правном леку.

Решење мора да се достави запосленом лично, у просторијама послодавца, односно на адресу пребивалишта или боравишта запосленог.

Ако послодавац - директор установе запосленом није могао да достави решење у смислу става 2. овог члана, дужан је да о томе сачини писмену белешку.

У случају из става 3. овог члана решење се објављује на главној огласној табли послодавца и по истеку осам дана од дана објављивања сматра се достављеним.

Запосленом престаје радни однос даном достављања решења осим ако овим законом или решењем није одређен други рок.

Запослени је дужан да наредног дана од дана пријема решења у писаном облику обавести послодавца ако жели да спор решава пред арбитром у смислу члана 194. Закона о раду РС.

Обавеза исплате зараде и накнаде зараде

Члан 9.

Послодавац је дужан да запосленом, у случају престанка радног односа, исплати све неисплаћене зараде, накнаде зараде и друга примања која је запослени остварио до дана престанка радног односа у складу са општим актом и уговором о раду.

Исплату обавеза из става 1. овог члана, послодавац је дужан да изврши најкасније у року од 30 дана од дана престанка радног односа.

Накнада штете

Члан 10.

Запослени је одговоран за штету коју је на раду или у вези с радом, намерно или крајњом непажњом, проузроковао послодавцу, у складу са чл. 163. Закона о раду РС и другим актима (првилник о раду, колективни уговор и сл.) који нису у супротности са њим.

Привремено удаљење са рада

(уз делимичну накнаду зараде у складу са законом)

Члан 11.

Запослени може да буде привремено удаљен са рада (уз делимичну накнаду зараде у складу са законом) :

1)	Ако је против њега започето кривично гоњење у складу са законом због кривичног дела учињеног на раду, или у вези са радом;

2)	Ако непоштовањем радне дисциплине, или повредом радне обавезе угрожава имовину веће вредности утврђене општим актом, или уговором о раду;

3)	Ако је природа повреде радне обавезе, односно непоштовања радне дисциплине, или је понашање запосленог такво да не може да настави рад код послодавца пре истека рока из члана 5. став 1. овог Правилника (чл.180 став 1.Закона о раду РС).

Члан 12.

Удаљење из члана 11. овог Правилника може да траје најдуже три месеца, а по истеку тог периода послодавац је дужан да запосленог врати на рад или да му откаже уговор о раду или изрекне другу меру у складу са овим Правилником, ако за то постоје оправдани разлози из члана 3. став 1. и 2. овог Правилника.

Ако је против запосленог започето кривично гоњење због кривичног дела учињеног на раду, или у вези са радом, удаљење може да траје до правоснажног окончања тог кривичног поступка.

Члан 13.

За време привременог удаљења запосленог са рада у смислу чл. 11. овог Правилника, права и обавезе запосленог ( накнада зараде, прецизирање случајева , вредност имовине и сл. ) регулишу се у складу са Законом о раду РС и подзаконским актима (Правилник о раду, колективни уговор и сл.) који нису у супротности са њим.

Остваривање и заштита права запослених

Члан 14.

О правима, обавезама и одговорностима из радног односа одлучује директор .

Члан 15.

Запосленом се у писаном облику доставља решење о остваривању права, обавеза и одговорности, са образложењем и поуком о правном леку,

Одредбе члана 185. ст. 2 – 4. Закона о раду РС односе се и на поступак достављања решења из става 1. овог члана (члан 8. овог Правилника).

Заштита појединачних права

Члан 16.

Спорна питања између послодавца и запосленог,пре покретања поступка пред надлежним судом, могу се решавати у поступку споразумног решавања спорних питања између послодавца и запосленог.

Спорна питања у смислу става 1. овог члана решава арбитар.

Арбитра споразумом одређују стране у спору из реда стручњака у области која је предмет спора.

Рок за покретање поступка пред арбитром јесте три дана од дана достављања решења запосленом.

Арбитар је дужан да донесе одлуку у року од 10 дана од дана подношења захтева за споразумно решавање спорних питања.

За време трајања поступка пред арбитром због отказа уговора о раду, запосленом мирује радни однос.

Ако арбитар у року из става 5. овог члана не донесе одлуку, решење о отказу уговора о раду постаје извршно.

Одлука арбитра је коначна и обавезује послодавца и запосленог.

Члан 17.

Против решења којим је повређено право запосленог или кад је запослени сазнао за повреду права, запослени, односно представник синдиката чији је запослени члан ако га запослени овласти, може да покрене спор пред надлежним судом.

Рок за покретање спора јесте 60 дана од дана достављања решења, односно сазнања за повреду права.

Прелазне и завршне одредбе

Члан 18.

Овај Правилник се доноси у складу са изменама и допунама Закона о раду РС (Сл. Гласник РС 75/14) и представља самостални општи акт , усклађен са Законом о раду РС и подзаконским актима који регулишу предметну област.

По окончању поступка колективног преговарања или евентуалног доношења Правилника о раду установе, у складу са изменама Закона о раду, у предметни Правилник као самосталну акт ће бити унете евентуалне измене и допуне, у складу са законом, или ће у потпуности постати саставни део другог општег акта (колективни уговор установе, или правилник о раду) .

Члан 19.

Ступањем на снагу овог Правилника престаје да важи Правилник о дисциплини и понашању запослених Народне библиотеке ,, Радислав Никчевић“ (бр.561 од 05.11. 2007. године).

Члан 20.

Овај Правилник ступа на снагу осмог дана од дана објављивања на главној огласној табли установе (ΙΙ спрат).

Број:609

Јагодина, 30.07.2014.

Огласна табла од: 30.07.2014.

Ступа на снагу: _ 07.08.2014.

Весна Црнковић, директор